CELEX: 62019CN0561
Language: et
Date: 2019-07-23 00:00:00
Title: kohtuasi C-561/19: Eelotsusetaotlus, mille on esitanud Consiglio di Stato (Itaalia) 23. juulil 2019 – Consorzio Italian Management, Catania Multiservizi SpA versus Rete Ferroviaria Italiana SpA

21.10.2019   
            
            
               ET
            
            
               Euroopa Liidu Teataja
            
            
               C 357/22
            
         
      Eelotsusetaotlus, mille on esitanud Consiglio di Stato (Itaalia) 23. juulil 2019 – Consorzio Italian Management, Catania Multiservizi SpA versus Rete Ferroviaria Italiana SpA
      (kohtuasi C-561/19)
      (2019/C 357/27)
      Kohtumenetluse keel: itaalia
      
         Eelotsusetaotluse esitanud kohus
      
      Consiglio di Stato
      
         Põhikohtuasja pooled
      
      
         Apellandid: Consorzio Italian Management, Catania Multiservizi SpA
      
         Vastustaja: Rete Ferroviaria Italiana SpA
      
         Eelotsuse küsimused
      
      
                  1.
               
               
                  Kas ELTL artikli 267 kohaselt peab liikmesriigi kohus, kelle otsuseid ei saa edasi kaevata, põhimõtteliselt esitama Euroopa Liidu õiguse tõlgendamise küsimuses eelotsusetaotluse ka juhtudel, mil sellise küsimuse tõstatab üks menetluspool pärast oma algset kohtusse pöördumist või pärast kohtuliku arutamise algust või pärast seda, kui kohtuasi on suunatud esimest korda nõupidamisele, või isegi pärast seda, kui Euroopa Liidu Kohtule on esimene eelotsusetaotlus juba esitatud?
               
            
                  2.
               
               
                  Kas nii, nagu seadusandliku dekreedi nr 163/2006 artikleid 115, 206 ja 217 on tõlgendatud halduskohtupraktikas, nimelt välistades hindade muutmise nn võrgustikusektorite hankelepingute puhul, täpsemalt hankelepingute puhul, millel on muu ese kui direktiivis 2004/17 (1) viidatud lepingutel, kuid mis on viimaste jaoks vajalikud, on need artiklid […] kooskõlas Euroopa Liidu õigusega (eelkõige ELTL artikli 4 lõikega 2, artikliga 9, artikli 101 lõike 1 punktiga e, artiklitega 106 ja 151 – ning Torinos 18. oktoobril 1961 allkirjastatud Euroopa sotsiaalhartaga ja ühenduse 1989. aasta hartaga töötajate sotsiaalsete põhiõiguste kohta, millele selles artiklis on viidatud –, artiklitega 152, 153 ja 156; ELL artiklitega 2 ja 3; ning Euroopa Liidu põhiõiguste harta artikliga 28)?
               
            
                  3.
               
               
                  Kas nii, nagu seadusandliku dekreedi nr 163/2006 artikleid 115, 206 ja 217 on tõlgendatud halduskohtupraktikas, nimelt välistades hindade muutmise nn võrgustikusektorite hankelepingute puhul, täpsemalt hankelepingute puhul, millel on muu ese kui direktiivis 2004/17 viidatud lepingutel, kuid mis on viimaste jaoks vajalikud, on need artiklid […] kooskõlas Euroopa Liidu õigusega (eelkõige ELi põhiõiguste harta artikliga 28, ELTL artiklites 26 ja 34 ette nähtud võrdse kohtlemise põhimõttega ning ettevõtlusvabaduse põhimõttega, mida tunnustatakse ka Euroopa Liidu põhiõiguste harta artiklis 16)?
               
            
         (1)  Euroopa Parlamendi ja nõukogu 31. märtsi 2004. aasta direktiiv 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused (ELT 2004, L 134, lk 1; ELT eriväljaanne 06/07, lk 19).